Predkladacia správa

V dňoch 24. - 25. mája 2011 sa v Paríži uskutoční zasadnutie ministerskej Rady Organizácie pre hospodársku spoluprácu a rozvoj (OECD) a oslavy 50. výročia vzniku OECD. Delegáciu SR povedie predsedníčka vlády SR Iveta Radičová.
Zasadnutie ministerskej Rady OECD (Ministerial Council Meeting, MCM) a sprievodné akcie budú vyvrcholením podujatí, ktorými si OECD pripomína 50. výročie svojho vzniku. V 21. týždni sa okrem samotného zasadnutia MCM uskutočnia aj OECD Fórum 2011, slávnostné zasadanie k výročiu vzniku (Public Celebrations) a konzultácie s predstaviteľmi podnikateľskej sféry BIAC (Business Advisory Committee), odborov TUAC (Trade Union Advisory Committee).
MCM, každoročne sa konajúce stretnutie členov vlád členských krajín, je jednou z najdôležitejších politických aktivít OECD. Tohto roku sa členské štáty organizácie stretnú aj s hlavnými krajinami rýchlo sa rozvíjajúcich ekonomík (Brazília, Čína, India, Indonézia a Južná Afrika, s ktorými organizácia nadviazala v roku 2007 novú formu "posilneného dialógu") a s Ruskou federáciou (kandidátskou krajinou), aby prerokovali kľúčové otázky globálnej ekonomickej spolupráce a rozvoja. Mottom tohtoročného jubilejného zasadnutia MCM 2011 je „50-ročné OECD: Lepšie politiky pre lepší život“ (The OECD at 50: Better Policies for Better Lives).
V úvode zasadnutia účastníci prednesú svoje názory k strategickej orientácii OECD pre nasledujúce obdobie v kontexte správy GT OECD k danej problematike. K nosným témam, ktoré budú diskutované počas zasadnutia ministerskej Rady OECD a sprievodných akcií budú patriť globálny ekonomický rozvoj a spolupráca a ich perspektívy, problematika zeleného rastu, zdroje ekonomického rastu a zamestnanosti, rozvoj ľudských zdrojov, vzdelanie, rodová rovnosť.   
Keďže súčasťou tohtoročných akcií sú aj oslavy 50. výročia vzniku organizácie,  pozvania boli zaslané hlavám štátov a predsedom vlád členských krajín, ako aj krajín posilneného zaangažovania a Ruska. 
Návrh zloženia delegácie bol zostavený v spolupráci s Úradom vlády SR. Konečné zloženie delegácie určí predsedníčka vlády SR.
Preprava členov delegácie bude zabezpečená leteckým špeciálom SR.